Oznámenie o množstve kvót pre celú Úniu na rok 2021 a o trhovej stabilizačnej rezerve podľa systému EÚ na obchodovanie s emisiami

(Text s významom pre EHP)

(2020/C 428 I/01)

1. Strop na rok 2021

Systém EÚ na obchodovanie s emisiami (ďalej len „EU ETS“) je založený na systéme stropov a obchodovania. Strop je množstvo kvót pre celú Úniu, ktoré sa majú v EU ETS každoročne vydať. Toto množstvo sa časom znižuje podľa lineárneho redukčného koeficientu stanoveného v článku 9 smernice 2003/87/ES (1) (ďalej len „smernica o ETS“). Strop sa určuje na základe článkov 9 a 9a smernice o ETS.

Rozhodnutím Komisie C(2020) 7704 (2) sa stanovuje strop na rok 2021, berúc do úvahy, že od 1. januára 2021 sa smernica o ETS uplatňuje na Spojené kráľovstvo a v Spojenom kráľovstve iba z hľadiska výroby elektriny v Severnom Írsku, v zmysle článku 9 protokolu o Írsku/Severnom Írsku dohody o vystúpení a prílohy 4 k danému protokolu. (3) V dôsledku toho emisie z výroby elektriny v Severnom Írsku naďalej spadajú pod smernicu o ETS a musia sa do stropu zahrnúť. Okrem toho uvedené rozhodnutie Komisie zohľadňuje od roku 2021 nárast lineárneho redukčného koeficientu z 1,74 % na 2,2 % v zmysle smernice (EÚ) 2018/410 (4), ktorou sa zmenil článok 9 smernice o ETS.

Strop na rok 2021 sa zároveň určil s prihliadnutím na najnovšie vedecké údaje o potenciáli skleníkových plynov z hľadiska globálneho otepľovania, ako aj vylúčenie malých zariadení Chorvátska, Francúzska, Nemecka, Talianska, Slovinska, Španielska, Portugalska a Islandu z EU ETS.

2. Letecká doprava

Treba poznamenať, že strop na rok 2021 stanovený v rozhodnutí Komisie C(2020) 7704 nezahŕňa množstvo kvót, ktoré sa majú vydať podľa kapitoly II smernice o ETS v súvislosti s prevádzkovateľmi lietadiel. Toto množstvo je výsledkom vzostupného prístupu začínajúceho z bezodplatného prideľovania na leteckú dopravu. Množstvo kvót pre leteckú dopravu dražené v aukcii sa následne odvodí na základe faktu, že bezodplatné prideľovanie kvót existujúcim aerolíniám by malo zodpovedať 82 % celkového počtu a aukcia by sa mala vzťahovať na 15 %.

Množstvo kvót pre leteckú dopravu, ktoré sa majú vydať v roku 2021, je odvodené na tomto základe:

— Množstvo kvót pridelených prevádzkovateľom lietadiel bezodplatne sa znížilo v pomere k zníženiu povinností odovzdania zavedených smernicou o ETS zmenenou nariadením (EÚ) č. 421/2014 (5) a nariadením (EÚ) 2017/2392 (6).

— Na rok 2020 sa vydáva približne 31,1 milióna kvót (7) prevádzkovateľom lietadiel (8) bezodplatne a 7,5 milióna kvót pre leteckú dopravu sa draží (9).

— Nariadením (EÚ) č. 421/2014 sa smernica o ETS zmenila tak, že vyžaduje, aby sa množstvo dražených kvót v leteckej doprave znižovalo úmerne k poklesu celkového množstva kvót vydaných v rokoch 2013 – 2016. Nariadenie (EÚ) 2017/2392 predpisuje pokračovanie tohto prístupu aj v rokoch 2017 – 2023.

— Od 1. januára 2021 sa množstvo kvót pridelených prevádzkovateľom lietadiel znižuje lineárnym koeficientom 2,2 % (10).

— Hoci smernica o ETS sa všeobecne vzťahuje na všetky „lety s príletom na letisko alebo s odletom z letiska, ktoré sa nachádza na území členského štátu, na ktorý sa vzťahuje zmluva“ (článok 3a a príloha I bod 6), takisto umožňuje výnimku pre lety „na letiská nachádzajúce sa v krajinách mimo EHP a z týchto letísk“ [článok 28a ods. 1 písm. a)]. Táto výnimka sa vzťahuje na lety z a do krajín, s ktorými sa nedosiahla dohoda. Po skončení prechodného obdobia stanoveného v dohode o vystúpení – pokiaľ sa nedosiahne dohoda alebo legislatívne zmeny – sa táto výnimka uplatňuje na lety zo Spojeného kráľovstva do EÚ a naopak. Celkové úrovne bezodplatného prideľovania v EU ETS sa preto náležite znížia zhruba o tretinu.

Výsledné očakávané množstvo kvót EU ETS pre leteckú dopravu, ktoré sa majú vydať v roku 2021, je približne 24,5 milióna (20,7 milióna kvót vydaných bezodplatne a 3,8 milióna kvót pre leteckú dopravu, ktoré sa majú dražiť).

3. Trhová stabilizačná rezerva

Uplatňovanie smernice o ETS na Spojené kráľovstvo a v Spojenom kráľovstve na základe protokolu o Írsku/Severnom Írsku od 1. januára 2021 má vplyv na trhovú stabilizačnú rezervu zriadenú rozhodnutím (EÚ) 2015/1814 (11) (ďalej len „rozhodnutie o rezerve“).

Podľa článku 1 ods. 5 rozhodnutia o rezerve sa určité percento z celkového množstva kvót v obehu odpočíta z objemu kvót, ktoré majú členské štáty dražiť od 1. septembra každého roka do 31. augusta nasledujúceho roka, a umiestni sa do trhovej stabilizačnej rezervy. Komisia na tento účel každoročne zverejňuje celkové množstvo kvót v obehu do 15. mája nasledujúceho roku. V oznámení C(2020) 2835 (12) Komisia uverejnila celkové množstvo kvót v obehu v roku 2019. V danom oznámení sa určilo množstvo, ktoré sa má odpočítať od aukčných objemov členských štátov a Spojeného kráľovstva podľa ich príslušných aukčných podielov od 1. septembra 2020 do 31. augusta 2021 a ktoré sa má umiestniť do trhovej stabilizačnej rezervy.

V čase uverejnenia oznámenia C(2020) 2835 sa smernica o ETS v plnom rozsahu uplatňovala na Spojené kráľovstvo a v Spojenom kráľovstve. Smernica o ETS sa však od 1. januára 2021 uplatňuje na Spojené kráľovstvo a v Spojenom kráľovstve na základe protokolu o Írsku/Severnom Írsku. V dôsledku toho sa aukčný podiel Spojeného kráľovstva obmedzí na úroveň emisií skleníkových plynov z výroby elektriny v Severnom Írsku podľa článku 10 ods. 2 smernice o ETS. Výsledné množstvo kvót, ktoré sa má odpočítať od aukčného objemu Spojeného kráľovstva a umiestniť do trhovej stabilizačnej rezervy od 1. januára 2021 do 31. augusta 2021 a po tomto dátume, musí vychádzať z tohto nového aukčného podielu. Množstvo kvót, ktoré sa má odpočítať od aukčných objemov členských štátov a umiestniť do trhovej stabilizačnej rezervy od 1. januára 2021 do 31. augusta 2021, zostáva rovnaké, ako uvádza oznámenie C(2020) 2835. Celkové množstvo kvót, ktoré sa umiestni do trhovej stabilizačnej rezervy od 1. septembra 2020 do 31. augusta 2021, je preto 307 663 518.

Podiely členských štátov vstupujúce do množstva, ktoré sa má umiestniť do trhovej stabilizačnej rezervy od 1. januára 2021 do 31. augusta 2021, sú tie, ktoré sa uplatňujú v súlade s pravidlami obdobia od januára 2021 (pozri článok 1 ods. 5 rozhodnutia o trhovej stabilizačnej rezerve v spojení s článkom 10 ods. 2 smernice o ETS v znení platnom od roku 2021).

(1) Smernica Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Únii, a ktorou sa mení a dopĺňa smernica Rady 96/61/ES (Ú. v. EÚ L 275, 25.10.2003, s. 32).

(2) Rozhodnutie Komisie (EÚ) 2020/1722 zo 16. novembra 2020 o množstve kvót pre celú Úniu, ktoré sa majú vydať v rámci systému EÚ na obchodovanie s emisiami na rok 2021, oznámené pod číslom dokumentu C(2020) 7704 (Ú. v. EÚ L 386, 18.11.2020, s. 26).

(3) Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 29, 31.1.2020, s. 7).

(4) Smernica Európskeho parlamentu a Rady (EÚ) 2018/410 zo 14. marca 2018, ktorou sa mení smernica 2003/87/ES s cieľom zlepšiť nákladovo efektívne znižovanie emisií a investície do nízkouhlíkových technológií a rozhodnutie (EÚ) 2015/1814 (Ú. v. EÚ L 76, 19.3.2018, s. 3).

(5) Nariadenie Európskeho parlamentu a Rady (EÚ) č. 421/2014 zo 16. apríla 2014, ktorým sa mení smernica 2003/87/ES o vytvorení systému obchodovania s emisnými kvótami skleníkových plynov v Spoločenstve s cieľom vykonať do roku 2020 medzinárodnú dohodu, ktorou sa na emisie z medzinárodnej leteckej dopravy uplatňuje jednotné globálne trhové opatrenie (Ú. v. EÚ L 129, 30.4.2014, s. 1).

(6) Nariadenie Európskeho parlamentu a Rady (EÚ) 2017/2392 z 13. decembra 2017, ktorým sa mení smernica 2003/87/ES na účely pokračovania súčasných obmedzení rozsahu pôsobnosti v súvislosti s činnosťami leteckej dopravy a na účely prípravy na vykonávanie globálneho trhového opatrenia od roku 2021 (Ú. v. EÚ L 350, 29.12.2017, s. 7).

(7) Toto množstvo zahŕňa 0,7 milióna kvót zodpovedajúcich letom smerujúcim do Švajčiarska, vzhľadom na prepojenie švajčiarskeho systému obchodovania s emisiami, ako aj kvóty vydané podľa článku 3f smernice o ETS (osobitná rezerva).

(8) Podľa nariadenia (EÚ) č. 389/2013, a najmä jeho článku 10, sa stav účtov prevádzkovateľov lietadiel, ktorí už neprevádzkujú lety zaradené do systému obchodovania s emisiami, zmení na dočasne vylúčený a nemožno z nich iniciovať žiadne procesy, pokiaľ sa nevzťahujú na obdobie, počas ktorého nebol stav účtu „dočasne vylúčený“. Vzhľadom na ukončenie činnosti prevádzkovateľov lietadiel je ročné množstvo bezodplatne pridelených kvót v roku 2019 o 4,2 milióna nižšie než v roku 2013.

(9) Toto množstvo zahŕňa 0,8 milióna kvót pre leteckú dopravu pre Spojené kráľovstvo pripadajúce na rok 2019 v dôsledku pozastavenia procesov v registri Únie týkajúcich sa Spojeného kráľovstva v danom roku.

(10) Článok 12 ods. 3 smernice 2003/87/ES zmenený článkom 1 bodom 4 nariadenia (EÚ) 2017/2392.

(11) Rozhodnutie Európskeho parlamentu a Rady (EÚ) 2015/1814 zo 6. októbra 2015 o zriadení a prevádzke trhovej stabilizačnej rezervy systému obchodovania s emisnými kvótami skleníkových plynov v Únii a o zmene smernice 2003/87/ES (Ú. v. EÚ L 264, 9.10.2015, s. 1).

(12) Oznámenie Komisie C(2020) 2835. Zverejnenie celkového počtu kvót v obehu v roku 2019 na účely trhovej stabilizačnej rezervy v rámci systému EÚ na obchodovanie s emisiami zriadeného smernicou 2003/87/ES (Ú. v. EÚ C 164, 13.5.2020, s. 17).